Pia Kjærsgaard (DF), 2000-01-25:
Jeg vil godt sige tak for besvarelserne både til statsministeren og til justitsministeren.
Og må jeg så sige, at når nu specielt statsministeren lagde op til, at man ikke skulle hakke og rakke ned, og at det her er et trygt og ordentligt samfund, så synes jeg bestemt også, det skal være sådan.
Men må jeg så minde statsministeren og også justitsministeren om, at det sådan set ikke var mig eller Dansk Folkeparti, der denne gang startede debatten; det var statsministeren og justitsministeren selv.
Jeg skal henvise til nogle citater, som er meget gavnlige at have, specielt i forhold til det, som statsministeren sagde:
Det var jo sådan, at statsministeren i nytårstalen for nogle år siden lagde ud med at sige: Vi vil ikke finde os i det.
Og det var volden, statsministeren henviste til.
I september måned 1999 sagde statsministeren: Angst for fysisk vold er noget af det værste, man kan komme ud for i et demokratisk samfund.
Det er rigtigt, at statistikken viser, at der ikke er kommet mere vold i samfundet i de senere år, men normerne er i skred, selv om vi ikke kan læse det direkte ud af statistikken.
I september måned 1999 sagde statsministeren: Den grove vold kan vi ikke bare vende ryggen til.
Den skal standses.
Det skal være sådan, at man kan færdes i tryghed, uanset hvor man går på gaden i vores land.
Samme dag i oktober måned 1999 sagde statsministeren: Den grove vold må bremses.
Mennesker i Danmark kan jo ikke forstå, at vi ikke kan sikre nogle vilkår, der gør, at vi undgår de tragedier, vi ser rundtomkring. Det er bare for at nævne nogle af de citater, og jeg kunne finde masser frem, hvor det er statsministeren, der er kommet med de her udtalelser. Og det er da klart, at man som ansvarligt politisk parti så må tage det op og drøfte det i Folketinget.
Jeg vil meget gerne gøre det i en ordentlig og fordragelig tone, for det er vel det, der er meningen: at vi drøfter de her ting, og at vi finder nogle løsninger på de problemer, der rent faktisk er.
Det er jo sådan, at de ganske alvorlige forbrydelser, som disse gadebander har på samvittigheden, skal der gøres noget ved.
Man kan læse i en nyudgiven rapport, som rigspolitiet har udsendt, og som tager udgangspunkt i indberetningerne fra de enkelte politikredse i august og september sidste år, at det faktisk ikke ser for godt ud.
På baggrund heraf mener politiet, at der i Danmark opereres med 33 gadebander, der har 485 kernemedlemmer og 337 såkaldte randmedlemmer.
Ifølge politiet består banderne overvejende af unge med anden etnisk baggrund end dansk.
Ifølge politiet opererer der alene i Københavnsområdet ni gadebander med over 200 medlemmer.
Det er jo altså ikke sådan småting, vi taler om.
Det er ikke værtshusslagsmål.
Det er det, som mange mennesker oplever mere og mere på deres egen krop, i deres egen tilværelse.
Nogle gange - og heldigvis da de fleste - slipper man med at gå over på den anden side af gaden, men det sker altså også, at det er rene ulykker og tragedier, som efterfølger sådan et møde, hvor en aldeles uskyldig person kommer i konflikt med gadebanderne.
I Gladsaxe er der faktisk oprettet nye gadebander, i Glostrup er der alvorlige problemer med en yderst hærdet gruppe i Ishøj, i Helsingør er problemerne øget markant, Roskilde er hårdt belastet, Odense har meget alvorlige problemer, i Assens er der nye gadebander, i Sønderborg er
Og det er så ikke bare noget, jeg står og siger; det er noget, som man kan læse ud af en nylig afgivet rapport. I Dansk Folkeparti mener vi ganske afgjort, at der skal gøres noget ved det her, og jeg vil tillade mig på vegne af Dansk Folkeparti at fremsætte følgende: Forslag til vedtagelse
»Folketinget konstaterer, at gadebandekriminaliteten er stigende, hvilket klart fremgår af Indenrigsministeriets rapport af november 1999 om utilpassede unge.
Regeringen pålægges derfor hurtigst muligt at fremsætte forslag om - hurtigere retsbehandling af voldssager - styrkelse af SSP-samarbejdet - strengere straffe for voldsforbrydelser - nedsættelse af den kriminelle lavalder - indførelse af muligheden for anonym vidneførsel - styrket hjælpeindsats over for voldsofre samt - styrket indsats til bekæmpelse af rockerbander og indvandrerbander.«